Anexa nr. 2

la Ordinul Serviciului Fiscal de Stat

nr. 349 din 21 iunie 2021

**MODUL**

**de completare şi prezentare a Dării de seamă privind**

**calcularea contribuţiei obligatorii în Fondul Viei şi Vinului**

**1.** Darea de seamă privind calculul contribuţiei obligatorii în Fondul Viei şi Vinului (în continuare Darea de seamă CFV21) se întocmeşte pe un formular oficial, aprobat conform anexei nr.1 la prezentul ordin în baza documentelor aferente tranzacțiilor efectuate de contribuabilii contribuțiilor obligatorii la Fond, specificate în art. 323 alin. (6) din Legea viei şi vinului nr.57/2006 (în continuare Lege).

Prima perioadă de raportate pasibilă declarării conform modului stabilit de prezentul Ordin este 14 mai - 30 iunie 2021, care corespunde perioadei de raportare trimestrul doi al anului 2021 (T/2/2021).

 Contribuabilii contribuitori la Fond care în perioada 1-13 mai 2021 inclusiv, au efectuat tranzacții ce constituie obiecte ale impunerii cu contribuţie obligatorie la Fond, urmează să prezinte Darea de seamă aprobată prin Ordinul Serviciului Fiscal de Stat nr. 423/2020, care va corespunde perioadei de raportare 1 mai-31 august 2021 (F/2/2021), nu mai tîrziu de data de 25 a lunii următoare perioadei de raportare în care au fost eliberate documentele aferente tranzacţiilor efectuate de contribuabilii contribuţiilor obligatorii la Fond.

**2.** Obligația de prezentare a Dării de seamă CFV21, conform art. 323 alin. (4) din Lege o au:

a) producătorii de material săditor viticol de soiuri pentru vin;

b) exportatorii de struguri proaspeţi sau zdrobiţi de soiuri pentru vin, exportatorii de must de toate categoriile;

c) producătorii de vinuri, de produse obţinute pe bază de must şi de produse vitivinicole aromatizate;

d) producătorii de produse obţinute pe bază de vin.

**3.** Darea de seamă privind calculul contribuţiilor obligatorii în Fondul Viei şi Vinului conform prezentului formular se prezintă Serviciului Fiscal de Stat. Declararea şi achitarea contribuţiilor obligatorii se efectuează până în data de 25 a lunii următoare trimestrului de raportare în care au fost eliberate documentele aferente tranzacțiilor efectuate de subiecţii contributori la Fond, rezidenţi în Republica Moldova, în conformitate cu art. 323 alin. (6) și (7) din Lege, utilizînd metode automatizate de raportare electronică, în conformitate cu cerinţele stabilite în art.187 alin.(21) din Codul fiscal.

În condițiile în care, în perioada de raportare nu au loc tranzacții ce constituie obiect ale impunerii cu contribuţie obligatorie la Fond, lipsește obligația prezentării Dării de seamă CFV21, cu excepția cazurilor de comercializare de către producători, pe teritoriul republicii Moldova, a vinului materie primă și distilatelor de origine vitivinicolă în scopul utilizării lor în calitate de materie primă la producerea altor produse vitivinicole pe teritoriul republicii.

**4.** În Darea de seamă CFV21, contribuabilul obligatoriu urmează să indice:

a) codul fiscal al contribuabilului;

b) denumirea contribuabilului;

c) adresa juridică;

d) subdiviziunea din cadrul Serviciului Fiscal de Stat, în raza căruia este înregistrată întreprinderea;

e) data prezentării dării de seamă;

f) perioada de raportare.

Perioada de raportare se completează cu un cod, care are următoarea structură: P/N/AAAA (unde P – este codul perioadei fiscale care obține valoarea T, N – numărul trimestrului, AAAA – anul. Spre exemplu, pentru trimestrul II al anului 2021, codul perioadei fiscale va avea următoarea structură – T/02/2021.

**5.** În coloana 5 se indică volumul producţiei pentru care se calculează contribuția (în unităţi de măsură indicate în coloana 3), conform documentelor aferente tranzacțiilor efectuate de subiecţii contributori la Fond, eliberate pe categorii de marfă pe parcursul perioadei pentru care se prezintă darea de seamă.

Plata contribuţiei pentru exportul strugurilor proaspeţi sau zdrobiţi de soiuri pentru vin şi a tuturor categoriilor de must, se efectuează de către exportator, conform volumelor declarate la export în perioada pentru care se prezintă darea de seama.

**6.** În coloana 6 se indică suma contribuţiei calculate pe categorii de marfă (col. 4 x col.5).

**7.** În rîndul 5 și 6 se indică vinul materie primă şi respectiv distilatele de origine vitivinicolă produse şi comercializate în Republica Moldova şi utilizate pe teritoriul Republicii Moldova în calitate de materie primă la producerea altor produse vitivinicole, producătorii cărora conform alin. (41) al art. 323 din Lege, sunt exonerați de plata contribuţiilor obligatorii la Fond. Pentru volumele livrate în acest scop nu se caculează și nu se indică în coloana 6 sume ale contribuției obligatorii.

**8**. În rîndul 7 se indică suma totală spre plată a contribuţiilor obligatorii la contul trezorerial al Oficiului Fondului Viei şi Vinului.